Ľ. Kaník, minister práce, sociálnych vecí a rodiny SR: (2005-09-27):
V prvom rade, čo by som chcel povedať, a budem hovoriť viac všeobecne, lebo chcem šetriť váš čas, a nie vyjadrovať sa ku každej pripomienke, naozaj bude viac zrejme času pri novele zákona, prvé, čo by som chcel povedal, že sociálne poistenie máme na území Slovenska asi 80 rokov. Pred 80 rokmi v Československu bývalom ako jednej z prvým krajín bolo zavedené sociálne poistenie. Za 80 rokov sa skoro vôbec nezmenilo vo svojej podstate a princípoch. Teraz sme urobili po 80 rokoch zásadnú dôchodkovú reformu, ktorá nemá obdobu svojím rozsahom, veľkosťou a zložitosťou za celé toto 80-ročné obdobie oproti vzniku vôbec princípov sociálneho poistenia. Je preto prirodzené a prijímam to, že pri takejto veľkej zmene sa nedá urobiť takáto zmena absolútne bez akejkoľvek chybičky. Ja prijímam to, že áno, niektoré veci, niektoré parametre bolo treba doladiť a treba ich doladiť, ale zároveň musím povedať, a za tým si budem stáť, že táto zmena priniesla výrazne viac pozitív ako prípadných chybičiek a prípadných negatív. Dnes sa hovorí ako o negatíve to, že niekto má vyšší dôchodok. Pred dvoma rokmi by sa mi každý vysmial, keby som hovoril o tom, že na Slovensku bude problém to, že niekto má vysoké dôchodky. Borili sme sa dlhodobo s problémom nízkych dôchodkov. Táto dôchodková reforma otvorila cestu k vyšším dôchodkom, k slušnému životu nielen pár desiatok ľudí, o ktorých sa hovorí, lebo len pár desiatok ľudí z celkového množstva dôchodcov má tie diskutované vyššie dôchodky, ale pre veľkú väčšinu ľudí, ale, samozrejme, že tá zmena musí nabehnúť postupne a že je potrebné vylepšovať ten systém, že je potrebné ho dolaďovať a že tento systém sa dá pružne dolaďovať a vylepšovať, čoho svedkom sú aj tie úpravy, ktoré sa operatívne urobili, keď to bolo potrebné. Druhú vec, čo by som chcel povedať pri tých diskusiách o tom, ako napraviť podľa autorov týchto interpretácií nespravodlivosti. No, ja neviem, či je nespravodlivé, keď niekto naozaj po dlho, dlhoročnom počte rokov, ktoré odpracoval, má vysoký dôchodok a naozaj sa môže stať, že ten dôchodok si bude užívať relatívne veľmi krátky čas. Problémom, čo uznávam, je doba prechodu, prechodné obdobie, a to bolo pri schválení reformy zvolené krátke. Preto ho dnes predlžujeme, a preto tlmíme tento problém. Pretože tu nie je problém to, že niekomu sme niečo zobrali, že niekomu sa zhoršilo jeho životné postavenie, zabezpečenie, úroveň príjmov. Absolútne prísne sa dodržal princíp  – nesiahnite na peniaze starej matky. Nikto z dôchodcov, ktorí išli do dôchodku v starom systéme, nemal ani o halier skrátený dôchodok. Naopak, systém valorizácie im dvíha dôchodky tak ako  nikdy predtým. Ale je pravdou, že pár desiatok dôchodcov, ktorí išli do nového systému práve preto, že nebolo dlhé prechodné obdobie, ale všetci, a v tom sme naozaj boli súčinní s poslancami, zvolili tempo rýchlejšie, dostali dôchodky vyššie. Ale tá nespravodlivosť nespočíva v tom, že sme niekomu zobrali, ale že niekto dostal a má sa lepšie. Je namieste zamyslieť sa, či prípadným odstránením takéhoto niečoho niekomu pomôžeme. Treba si uvedomiť, že tí, ktorí majú nižšie dôchodky, nebudú mať ani o halier vyšší dôchodok, keď zoberiete, prípadne keď sa tak rozhodnete ako poslanci niekomu, kto má vyšší dôchodok a mu ho skrátite. To nebude znamenať, že tí ľudia s nižším dôchodkom budú mať dôchodky vyššie. Budú mať rovnaké, ako majú dovtedy. Akurát niekomu zasa zoberieme. A teraz treba zvážiť, či toto je ten správny prístup. (Ruch v sále.)